b'\n_START_ARTICLE_\nObnova (\xc4\x8dasopis)\n_START_SECTION_\nPovijest\n_START_PARAGRAPH_\nUdruga Obnova okuplja ve\xc4\x87i broj studenata s niza zagreba\xc4\x8dkih fakulteta, poput Pravnog fakulteta, Hrvatskih studija, Akademije likovnih umjetnosti, Ekonomskog fakulteta, Katoli\xc4\x8dkog bogoslovnog fakulteta, Medicinskog fakulteta, zatim Hrvatskog katoli\xc4\x8dkog sveu\xc4\x8dili\xc5\xa1ta te drugih hrvatskih fakulteta i vi\xc5\xa1ih \xc5\xa1kola. Tako\xc4\x91er okuplja i niz mladih intelektualaca, akademski obrazovanih gra\xc4\x91ana te maturanata iz Zagreba i Hrvatske._NEWLINE_\xc4\x8casopis je svojevrsna platforma za argumentirani dijalog ili, u slu\xc4\x8daju suprotnih stavova i mi\xc5\xa1ljenja, polemiku izme\xc4\x91u \xc4\x8dlanova udruge, autora \xc4\x8dasopisa i javnosti._NEWLINE_Prvi broj Obnove javnosti je predstavljen 28. studenoga 2013. godine u velikoj dvorani Matice hrvatske u Zagrebu, a obra\xc4\x91ivao je temu kulturne hegemonije. Do 2016. godine izi\xc5\xa1lo je pet brojeva \xc4\x8dasopisa. Udruga je do sada tako\xc4\x91er odr\xc5\xbeala niz predavanja i predstavljanja \xc4\x8dasopisa kao i same udruge u nekoliko hrvatskih gradova. Svako predstavljanje novog broja \xc4\x8dasopisa udruga Obnova organizira kao svojevrstan kulturni i dru\xc5\xa1tveni doga\xc4\x91aj kojemu nazo\xc4\x8di ve\xc4\x87i broj zainteresirane studentske populacije, kao i \xc4\x8dlanova hrvatske akademske zajednice._NEWLINE_Uredni\xc5\xa1tvo \xc4\x8dasopisa \xc4\x8dine Davor Dijanovi\xc4\x87 i Mario Tomas, a glavni i odgovorni urednik je Marko Parad\xc5\xbeik.\n_START_SECTION_\nSadr\xc5\xbeaj\n_START_PARAGRAPH_\nStruktura \xc4\x8dasopisa sastoji se od tri dijela. _NEWLINE_Prvi su dio razgovori s odre\xc4\x91enim osobama \xc4\x8diji autoritet i kompetentnost u odre\xc4\x91enoj temi izviru iz njihovog \xc5\xbeivotnog obrazovanja, kako formalnoga, tako i neformalnoga. _NEWLINE_Drugi su dio radovi \xc4\x8dlanova Obnove koji temu obra\xc4\x91uju iz razli\xc4\x8ditih perspektiva te se odlikuju znanstvenim pristupom i osobnim literarnim stilom autora._NEWLINE_Obnova posebnu pozornost pridaje umjetnosti pa je stoga posljednja cjelina \xc4\x8dasopisa posve\xc4\x87ena likovnoj, kazali\xc5\xa1noj, filmskoj, glazbenoj te knji\xc5\xbeevnoj umjetnosti. Radove iz vizualne umjetnosti izla\xc5\xbeu likovni umjetnici i studenti likovnih akademija iz Republike Hrvatske te van nje. Posebnost svakog broja \xc4\x8dasopisa Obnova jest njegova naslovnica za koju likovni umjetnici izra\xc4\x91uju umjetni\xc4\x8dku sliku.'